钦定古今图书集成/明伦汇编/闺媛典/第315卷 > 皇清四十八 > 丁士良妻李氏
## 钦定古今图书集成/明伦汇编/闺媛典/第315卷 > 皇清四十八 > 丁士良妻李氏

按《丹徒丁氏家传》：“李氏，士良妻，适良和顺宜家，允称阃范。良早亡，李年三十，生二子，长子殇，次文炯，方十岁，家业凋零，索逋者塞户，惟居屋数椽，卖以偿人，则无可栖止，且又不足十分之一，不得已，乃以所逋若干列于郡守，求为主持，请俟子成立，即悉归楚。郡守怜其情，听焉，因得少安。训炯读书不就，改习会计经” 营，凡一言一动，无不教之以善。炯年十九，娶孙氏，奉姑以孝，勤俭克家，遂得递清逋累。李当初寡时，即茹斋诵《心经》，朝夕虔礼不辍。及生孙坦，恒抱坦宿。坦见诵礼，问何为，曰：“为汝父子。汝将来读书有成，务为我刊一《经典》以行世济众，毋忘我言。” 后坦捷丁卯乡闱，李年已七十五，又嘱曰：“为人惟谦让温和，贫富可弗计也。” 及李卒，坦思遗言，欲刊经而莫知其当。后坦由闽至都，遇师授《心经注疏》一本，遂成其志。李卒，年七十八，守节四十八年。郡守高龙光表其堂曰“节孝扶伦。”